Pivotul echipei Minnesota Timberwolves, Rudy Gobert, a fost desemnat marţi, pentru a patra oară, cel mai bun apărător al anului în NBA, relatează BBC.
Gobert i-a egalat pe Dikembe Mutombo şi Ben Wallace în topul celor mai multe astfel de premii obţinute în istoria NBA.
El a primit 72 de voturi pentru primul loc şi 433 de puncte din partea unui juriu format din ziarişti şi oameni de televiziune.
Gobert a avut o medie de 14 puncte şi 12,9 recuperări în 76 de meciuri.
"Ne place să acordăm premii individuale şi toate aceste lucruri şi este grozav, dar nu poţi să o faci singur", a declarat Gobert. " Am multă recunoştinţă pentru (preşedintele operaţiunilor de baschet de la Timberwolves) Tim Connelly, (antrenorul principal) Chris Finch, toţi coechipierii mei care îmi permit să fac ceea ce fac cel mai bine în fiecare zi. Doar să încerc să schimb cultura din Minnesota".
Gobert, primul jucător din istoria francizei Timberwolves care câştigă acest premiu, a câştigat primele sale trei premii de cel mai bun apărător al anului cu Utah Jazz (2018, 2019, 2021).